CELEX: 62007TN0469
Language: ro
Date: 2007-12-21 00:00:00
Title: Cauza T-469/07: Acțiune introdusă la 21 decembrie 2007 — Philips Lighting Poland și Philips Lighting/Consiliul Uniunii Europene

23.2.2008   
            
            
               RO
            
            
               Jurnalul Oficial al Uniunii Europene
            
            
               C 51/53
            
         Acțiune introdusă la 21 decembrie 2007 — Philips Lighting Poland și Philips Lighting/Consiliul Uniunii Europene
   (Cauza T-469/07)
   (2008/C 51/97)
   Limba de procedură: engleza
   Părțile
   
      Reclamante: Philips Lighting Poland S.A. (Pila, Polonia) și Philips Lighting BV (Eindhoven, Țările de Jos) (reprezentanți: M. L. Catrain González, lawyer, și E. Wright, Barrister)
   
      Pârât: Consiliul Uniunii Europene
   Concluziile reclamantelor
   
               —
            
            
               Anularea regulamentului atacat în totalitate sau în măsura în care se referă la reclamante;
            
         
               —
            
            
               obligarea Consiliul Uniunii Europene la plata cheltuielilor de judecată.
            
         Motivele și principalele argumente
   Reclamantele, producători comunitari de lămpi fluorescente compacte cu balast electronic integrat (CFL-i), solicită anularea Regulamentului (CE) nr. 1205/2007 al Consiliului din 15 octombrie 2007 de impunere a unor taxe antidumping asupra importurilor de lămpi fluorescente compacte cu balast electronic integrat (CFL-i) originare din Republica Populară Chineză, în urma unei reexaminări a măsurilor care urmează să expire, în conformitate cu articolul 11 alineatul (2) din Regulamentul (CE) nr. 384/96 și de extindere asupra importurilor aceluiași produs expediat din Republica Socialistă Vietnam, Republica Islamică Pakistan și Republica Filipine (1).
   În susținerea acțiunii, reclamantele afirmă că articolul 3 alineatul (1), articolul 9 alineatul (4) și articolul 11 alineatul (2) din Regulamentul de bază (2) au fost încălcate de către Consiliu prin impunerea de taxe antidumping, deși nu s-a demonstrat că expirarea măsurilor ar favoriza continuarea sau reapariția prejudiciului adus industriei comunitare.
   Reclamantele susțin în continuare că a fost săvârșită o eroare de drept de către Consiliu, prin faptul că acesta s-a întemeiat pe articolul 9 alineatul (1) din Regulamentul de bază într-o situație care nu se încadrează în sfera de aplicare a acelui articol, deoarece plângerea care a condus la anchetă nu fusese retrasă.
   În sfârșit, reclamantele invocă o încălcare a articolului 253 CE, în măsura în care regulamentul atacat este motivat necorespunzător în ceea ce privește nivelul de sprijin din partea producătorilor comunitari și a concluziei privind interesul comunitar.
   
      (1)  JO 2007, L 272, p. 1.
   
      (2)  Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (JO 1996, L 56, p. 1, Ediție specială, 11/vol. 12, p. 223).